নওগাঁ নামের গ্রাম হতেই নওগাঁ শহর। নওগাঁ শহরের নামানুসারে সাবেক নওগাঁ থানা ও মহকুমা এবং বর্তমানে নওগাঁ উপজেলা ও জেলার নামকরণ। সন্নিহিত নয়টি চক বা জনবসতির সমন্বয়ে গঠিত ‘‘নয় গাঁ’’ কালক্রমে পরিবর্তিত হয়ে নওগাঁ নাম ধারণ করেছে। নওগাঁ জেলার পূর্বে জয়পুরহাট ও বগুড়া জেলা, পশ্চিমে চাঁপাইনবাবগঞ্জ জেলা ও ভারতের পশ্চিম বঙ্গের মালদহ জেলা, উত্তরে ভারতের দক্ষিণ দিনাজপুর জেলা, দক্ষিণে রাজশাহী ও নাটোর জেলা। নওগাঁ জেলা বরেন্দ্রীয় অংশ, ভূ-প্রকৃতি বড়ই বৈচিত্রময়। কোথাও বিল, জলাশয়, নীচু ভুমি, কোথাও ধুসর লালচে রং-এর আটালো মাটিযুক্ত ঢেউ খেলানো উচু বরেন্দ্রভুমি যা আত্রাই, ছোট যমুনা সহ অন্যান্য ছোট নদীর পানি দ্বারা উর্বর শস্য ভান্ডারে পরিণত হয়েছে।